ปีหน้าเศรษฐกิจภูมิภาคบูม
คลังชี้ปีหน้า เศรษฐกิจต่างจังหวัดโต 4.7% ได้ท่องเที่ยว-อุตสาหกรรมหนุน
29 ต.ค. 2565

คลังชี้ปีหน้า เศรษฐกิจต่างจังหวัดโต 4.7% ได้ท่องเที่ยว-อุตสาหกรรมหนุน 
นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้ทำประมาณการเศรษฐกิจภูมิภาค ซึ่งไม่รวมเศรษฐกิจของกรุงเทพฯ พบว่า ปี 2557 จะขยายตัว 2.8% ต่อปี และ ในปี 2558 จะขยายตัว 4.7% ต่อปี โดยเศรษฐกิจภูมิภาคมีสัดส่วน 70% ของเศรษฐกิจทั้งประเทศ มีการขยายตัวเพิ่มขึ้นต่อเนื่อง จากปี 2546 ที่มีขนาดของเศรษฐกิจภูมิภาค 66% ของเศรษฐกิจทั้งหมด
สำหรับเศรษฐกิจภูมิภาคปีนี้ที่ขยายตัว 2.8% ชะลอลงจากปี 2556 ที่ขยายตัว 4.5% เนื่องจากราคาสินค้าเกษตรลดลง ผลผลิตทางการเกษตรชะลอลง ขณะที่ภาคอุตสาหกรรมขยายตัวเพิ่มได้เพียงเล็กน้อย การท่องเที่ยวและบริการไม่ฟื้นตัวมากนัก
สำหรับเศรษฐกิจภูมิภาคที่แบ่งเป็น 9 กลุ่มจังหวัด พบว่าปีนี้กลุ่มจังหวัดภาคตะวันออกเฉียงเหนือตอนล่างมีการเติบโตสูงสุดที่ร้อยละ 3.7 เป็นผลมาจากธุรกิจบริการและการค้าชายแดนยังขยายตัวได้ต่อเนื่อง ส่วนกลุ่มภาคเหนือตอนล่างเติบโตน้อยที่สุด ขยายตัวร้อยละ 1.3 เป็นผลมาจากราคาสินค้าเกษตรตกต่ำ ทำให้การบริโภคลดลง
ขณะที่ปี 2558 กรมบัญชีกลางประเมินว่าภาคใต้ตอนบนซึ่งรวม จ.ภูเก็ตอยู่ด้วย จะขยายตัวได้มากสุด 5.5-6.5% ต่อปี จากการฟื้นตัวของการท่องเที่ยว และกลุ่มจังหวัดภาคใต้ตอนล่างขยายตัวได้น้อยสุด 2.1-3.1% ต่อปี เนื่องจากราคายางพารายังตกต่ำ และยังมีปัญหาใน 3 จังหวัดชายแดนภาคใต้
นายมนัส กล่าวว่า เศรษฐกิจภูมิภาคปี 2558 ที่คาดว่าจะขยายตัว 4.7% จะมาจากการขยายตัวภาคการเกษตร 2.8% ภาคอุตสาหกรรม 7.0% ภาคบริการ 5.5% นอกจากนี้ยังคาดว่าการบริโภคภาคเอกชนจะขยายตัว 4.9% จากปีก่อนหน้าติดลบ 2.0% รายได้จากเกษตรขยายตัว 4.4% จากปีก่อนหน้าติดลบ 4.5%
ทั้งนี้ กรมบัญชีกลางได้ทำประมาณการเศรษฐกิจภูมิภาคมาเป็นเวลา 11 ปี เพื่อให้ผู้ว่าราชการจังหวัดใช้ในการบริหารงานด้านเศรษฐกิจในจังหวัด นอกจากนี้ สำนักงานคณะกรรมการพัฒนาเศรษฐกิจและสังคมแห่งชาติ (สศช.) ยังนำไปประกอบการประมาณการเศรษฐกิจของประเทศ โดยการประมาณการเศรษฐกิจภูมิภาคที่ผ่านมาสอดคล้องกับการขยายตัวเศรษฐกิจของประเทศ